3.
Komplexná informácia

o vývoji príjmov a výdavkov v súvislosti s vydávaním dokladov európskeho formátu za prvé štyri mesiace roku 2005 a predpoklad na roky 2005 až 2008

	Ministerstvo vnútra Slovenskej republiky (ďalej len „ministerstvo vnútra“) je zodpovedné za vydávanie dokladov formátu Európskej únie ku ktorým sa zaviazala Slovenská republika v prístupovej zmluve k Európskej únii. Slovenská republika sa zaviazla vydávať tieto doklady s uvedenými termínmi začiatku vydávania:

1.	vodičský preukaz – 1. máj 2004
2.	cestovný pas – 1. január 2005
3.	povolenie na pobyt vo forme nálepky – 1. máj 2004
4.	povolenie na pobyt vo forme ID karty – 1. máj 2004
5.	formulár pre udelenie víza – 1. máj 2004
6.	víza – 1. máj 2004
7.	európsky zbrojný pas – 1. máj 2004
8.	občiansky preukaz – 1. január 2006
9.	osvedčenie o evidencii vozidla

Predkladaná informácia obsahuje predpokladaný dopad vydávania uvedených dokladov na štátny rozpočet v rámci rozpočtovej kapitoly ministerstva vnútra a sumarizuje prehľad výdavkov a príjmov bezprostredne spojených s vydávaním dokladov za prvé štyri mesiace roka 2005. Informácia nezahŕňa nepriame výdavky ako sú náklady na energie, telekomunikačné služby, zvýšené nároky na mzdy a odvody do poistných fondov a ďalšie.

Informácia obsahuje údaje o výdavkoch rozpočtovej kapitoly, ktoré už sú zazmluvnené a zároveň predpoklady výdavkov, ktoré ešte nie sú zazmluvnené. Tieto sú len orientačné, keďže časť z dodávok tovarov a služieb vzíde z verejných súťaží a časť z rokovaní s existujúcimi dodávateľmi na základe ich autorských práv najmä k aplikačnému programovému vybaveniu nevyhnutnému pre vydávanie dokladov formátu Európskej únie.

1.	Vodičské preukazy

Časť finančných prostriedkov nevyhnutných na vydávanie vodičských preukazov bola uhradená v roku 2004. Zvyšné finančné prostriedky sú zazmluvnené v splátkach a ministerstvo vnútra ich bude uhrádzať do roku 2007. Na projekt vodičských preukazov vynaloží ministerstvo vnútra v rokoch 2005 až 2007 v priamych výdavkoch 517,2 mil. Sk okrem čistopisov (viď príloha č. 3). Príjem z vydávania vodičských preukazov formátu Európskej únie do štátneho rozpočtu za prvé štyri mesiace roka 2005 bol 10,27 mil. Sk. 

Európska únia v súčasnosti pripravuje novú smernicu o  jednotných vodičských preukazoch Európskej únie. V súčasnosti je návrh smernice predmetom legislatívneho procesu v príslušných orgánoch Európskej únie. Podľa návrhu smernice je termín jej nadobudnutia účinnosti 2 roky po jej zverejnení v úradnom vestníku Európskej únie. Predpokladá sa, že to bude najskôr v roku 2008.  Keďže v súčasnosti návrh nariadenia neuvažuje o zmene formátu vodičského preukazu ani o zavedení čipu alebo biometrických údajov do dokladu sa predpokladá, že jeho zavedenie počas desiatich rokov od prijatia nariadenia nebude mať zvýšené nároky na štátny rozpočet.

Vývoj nákladov na čistopisy a príjmov zo správnych poplatkov za prvé štyri mesiace roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

2.	Cestovný pas formátu Európskej únie (bez biometrie)

Ministerstvo vnútra na zabezpečenie vydávania cestovných pasov zrealizovalo zatiaľ projekty v celkovej hodnote 242,5 mil. Sk (okrem čistopisov) (viď príloha č. 3). Predpokladá sa, že v tomto roku sa zakúpi 600.000 kusov čistopisov cestovných pasov celkovo v cene 96,6 miliónov korún. Predpokladaný príjem do štátneho rozpočtu v roku 2005 je 600 mil. Sk. Za prvé štyri mesiace roku 2005 bol príjem do štátneho rozpočtu 128,6 mil. Sk. Ministerstvo vnútra predpokladá, že v tomto roku budeme musieť vzhľadom na mimoriadny záujem občanov zakúpiť ďalšiu techniku na vybavenie ďalších pracovísk na vydávanie cestovných pasov, ktorú dnes nie je možné vyčísliť. Ak by pokračoval aprílový záujem občanov o cestovné pasy znamenalo by to, že v tomto roku si požiada o vydanie pasu viac ako 800.000 občanov.

Vývoj nákladov na čistopisy a príjmov zo správnych poplatkov za prvé štyri mesiace roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

3.	Povolenie na pobyt vo forme nálepky

Povolenie na pobyt vo forme nálepky sa vydáva cudzincovi, ktorému bolo udelené povolenie na prechodný pobyt. Ministerstvo vnútra na zabezpečenie vydávania povolení na pobyt vo forme nálepky vynaložilo v roku 2004 na čistopisy sumu 5,6 mil. Sk. Ministerstvo vnútra SR nepredpokladá v rokoch 2005 až 2008 ďalšie výdavky na čistopisy súvisiace s vydávaním povolení na pobyt vo forme nálepky.

Predpokladaný príjem do štátneho rozpočtu v roku 2005 je 300 000 Sk. Za prvé štyri mesiace bol príjem do štátneho rozpočtu 83.000 Sk.

Vývoj nákladov na čistopisy a príjmov zo správnych poplatkov za prvé štyri mesiace roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

4.	Povolenie na pobyt vo forme ID karty

Doklad o povolení na pobyt vo forme identifikačnej karty vystaví policajný útvar cudzincovi, ktorému bolo udelené povolenie na trvalý pobyt, občanovi členského štátu Európskeho hospodárskeho priestoru prihlásenému na trvalý pobyt, cudzincovi, ktorý je rodinným príslušníkom občana členského štátu Európskeho hospodárskeho priestoru a ktorému bolo udelené povolenie na trvalý pobyt, príslušníkovi ozbrojených síl, civilnej zložke ozbrojených síl alebo ich rodinným príslušníkom, ktorí majú právo na pobyt na základe Zmluvy medzi štátmi, ktoré sú členmi Severoatlantickej zmluvy a inými štátmi zúčastnenými v Partnerstve za mier a cudzincovi, ktorému bol udelený azyl.

Ministerstvo vnútra zakúpilo v roku 2004 čistopisy povolení na pobyt vo forme ID karty za 5,8 mil. Sk. V rokoch 2005 až 2008 sa nepredpokladajú ďalšie výdavky na čistopisy súvisiace s vydávaním povolení na pobyt vo forme ID karty. Ministerstvo vnútra vynakladá ročne približne 1,2 mil. Sk na personalizáciu týchto ID kariet.

Predpokladaný príjem do štátneho rozpočtu v roku 2005 je 1 mil. Sk. Za prvé štyri mesiace bol príjem do štátneho rozpočtu 215.000 Sk.

Vývoj nákladov na čistopisy a príjmov zo správnych poplatkov za prvé štyri mesiace roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

5.	Víza

Ministerstvo vnútra na zabezpečenie vydávania víz vo forme nálepky vynaložilo v roku 2004 na čistopisy sumu 116.000 Sk.

Predpokladaný príjem do štátneho rozpočtu v roku 2005 je 4 mil. Sk. Za prvé štyri mesiace roku 2005 bol príjem do štátneho rozpočtu 852.000 Sk.

Vývoj nákladov na čistopisy a príjmov zo správnych poplatkov za prvé štyri mesiace roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

6.	Formulár na udelenie víza

Ministerstvo vnútra na zabezpečenie vydávania formulárov na udelenie víza vynaložilo v roku 2004 na čistopisy sumu 101.000 Sk.

Za formulár na udelenie víza sa neplatí správny poplatok, a teda z toho neplynú príjmy do štátneho rozpočtu.

7.	Európsky zbrojný pas

Na zabezpečenie vydávania európskeho zbrojného pasu sa vynaložilo v roku 2004 na čistopisy sumu 5,2 mil. Sk. V rokoch 2005 až 2008 sa nepredpokladajú ďalšie výdavky na čistopisy súvisiace s vydávaním európskeho zbrojného pasu. 

Predpokladaný príjem do štátneho rozpočtu v roku 2005 je 1,5  mil. Sk. Za prvé štyri mesiace bol príjem do štátneho rozpočtu 69.000 Sk.

Vývoj nákladov na čistopisy a príjmov zo správnych poplatkov za prvé štyri mesiace roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

8.	Občiansky preukaz
Slovenská republika musí začať vydávať občianske preukazy formátu Európskej únie od 1. januára 2006.

V súčasnosti prebieha výberové konanie na dodávateľa čistopisov občianskych preukazov Slovenskej republiky formátu Európskej únie. Ministerstvo vnútra požaduje od budúceho víťaza dodať na obdobie rokov 2005 až 2008 2,348 mil. kusov čistopisov, čo predstavuje orientačný náklad približne 280 mil. Sk, keďže presná suma vzíde z verejnej súťaže. Okrem toho na zabezpečenie vydávania občianskych preukazov sa budú realizovať projekty v predpokladanej hodnote 668,6 mil. Sk okrem čistopisov. Ich presná suma vzíde z verejného obstarávania (viď príloha č. 3).

Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

9.	Osvedčenie o evidencii vozidla

Slovenská republika začala vydávať osvedčenie o evidencii vozidla formátu Európskej únie od 1. marca 2005.

Čistopisy nového dokladu zabezpečuje Ministerstvo dopravy, pôšt a telekomunikácii Slovenskej republiky.

Ministerstvo vnútra zabezpečilo na vydávanie nových osvedčení o evidencii vozidla pre okresné dopravné inšpektoráty výpočtovú techniku v hodnote 8,4 mil. Sk. V mesiaci máj 2005 ministerstvo vnútra vyhlási verejnú súťaž na dodávateľa nového informačného systému pre evidenciu vozidiel a vydávanie nových osvedčení o evidencii vozidiel. Predpokladaná cena je 100 mil. Sk (viď príloha č. 3).

Predpokladaný príjem do štátneho rozpočtu v roku 2005 je 22 mil. Sk. Za prvé štyri mesiace roku 2005 bol príjem do štátneho rozpočtu 6,8 mil. Sk.

Vývoj nákladov na čistopisy a príjmov zo správnych poplatkov za prvé štyri mesiace roku 2005 je v prílohe č. 1. Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

10.	Cestovný pas formátu Európskej únie (vrátane biometrie)

Rada Európskej únie schválila Nariadenie Rady o normách pre bezpečnostné znaky a biometriu v pasoch a cestovných dokladoch vydávaných členskými štátmi č. 2252/04, ktoré je účinné od 17. 1. 2005. Členské krajiny sú povinné implementovať do cestovných dokladov prvý biometrický údaj digitálnu mapu tváre najneskôr do 1. septembra 2006 a druhý biometrický údaj – odtlačky oboch ukazovákov najneskôr do 1. marca 2008.

Ministerstvo vnútra bude potrebovať na obdobie rokov 2005 až 2008 2,25 mil. kusov čistopisov, čo predstavuje orientačný náklad približne 900 mil. Sk. Ministerstvo vnútra na zabezpečenie vydávania cestovných pasov s biometriou musí zrealizovať projekty v predpokladanej hodnote 760 mil. Sk okrem čistopisov, keďže  presná suma vzíde z verejného obstarávania (viď príloha č. 3, tieto náklady si ministerstvo vnútra uplatňuje v rámci prioritných projektov za kapitolu ministerstva vnútra na rok 2006). 

Predpokladaný vývoj nákladov na čistopisy a príjmov zo správnych poplatkov za obdobie rokov 2005 až 2008 je v prílohe č.2.

11.	Podporné projekty

Ministerstvo vnútra musí okrem vyššie uvedených projektov realizovať niekoľko ďalších podporných projektov v predpokladanej hodnote približne 317 mil. Sk, keďže  presná suma vzíde z verejného obstarávania  (viď príloha č. 3).